Senest til april næste år kan 220 afviste asylansøger-børn og deres forældre gå gennem porten til udrejsecenter Sjælsmark og vinke farvel. Til den tid skal de i stedet bo på et endnu ikke fastlagt udrejsecenter, hvor børnene kan komme i vuggestue, og forældrene kan lave mad på værelset.

Det er hovedpointerne i den aftale, som De Radikale, SF og Enhedslisten har presset regeringen til at indgå, og som har været en del af det såkaldte forståelsespapir siden regeringsdannelsen.

Det er ikke en lejlighed på 2. sal, en arbejdstilladelse og en tilværelse i Danmark. Mattias Tesfaye, udlændingeminister, Socialdemokratiet.

Udlændingeminister Mattias Tesfaye (S) afviser, at det vil betyde, at færre afviste asylansøgere rejser hjem.

- Jeg tror ikke, der kommer til at være flere, der rejser ud. Men jeg tror heller ikke, der kommer til at være færre, der rejser ud. Det er noget helt andet, der skal til der, siger han.

Læs også : Slut med børn på Sjælsmark i april

Vuggestuer, madlavning og fritidsklub

Aftalen betyder foruden vuggestuepladser og hjemmelavet mad, at de større børn kan se frem til et tilbud om at komme i fritidsklub med ”pædagogisk kvalitet”. Kriminalforsorgen skal ikke drive det nye center, og der skal ikke være et hegn, der omkredser det, lyder det i aftalen.

Ifølge udlændingeministeren skal det nye udrejsecenter i det hele taget indrettes på en måde, ”som skærmer børnene noget mere.”

Mattias Tesfaye, hvorfor skal børnene stadig bo på et udrejsecenter?